Ilie Năstase se numără printre persoanele publice care nu își ascund afinitățile politice. Fostul tenismen a anunțat clar și răspicat pe cine susține în lupta pentru Primăria Capitalei.
Pe cine vrea Ilie Năstase la Primăria Capitalei: „Știe ce face”
Ilie Năstase a dorit să surprindă pe toată lumea la finalul primei săptămâni de campanie electorală. Cel mai titrat tenismen român nu își ascunde preferințele politice și a dorit să anunțe printr-un mesaj video pe cine va susține în lupta pentru Primăria Capitalei. Reamintim că alegerile locale și europarlamentare vor avea loc pe 9 iunie.
„Știu că se apropie alegerile la Primăria Capitalei. Am făcut și eu treaba asta cu mulți ani în urmă.”, a transmis fostul tenismen la începutul mesajului său.
Filmarea a avut loc chiar lângă statuia sa, realizată după o fotografie din meciul pe care l-a câștigat la Melbourne în 1974, în fața lui Guillermo Vilas. Ilie Năstase a anunțat astfel că pe 9 iunie o va vota pe Gabriela Firea.
„O susțin pe doamna Firea pentru că dânsa a mai fost la primărie, știe ce face. Nu a terminat proiectele pe care trebuia să le termine și o să le termine acum. Îi doresc mult succes și baftă!”, a declarat Ilie Năstase, în mesajul video postat pe contul de socializare a Gabrielei Firea.
Și Nadia Comăneci are aceeași preferință politică
Ilie Năstase nu este singura persoană publică care a anunțat că o va vota pe Gabriela Firea. O altă personalitate din lumea sportului, care nu se află în țară a anunțat public că o va vota pe reprezentanta PSD.
La două zile de la începutul lunii de campanie electorală, Nadia Comăneci a anunțat că îi acordă sprijinul candidatei Gabriela Firea.
Gabriela Firea este singura candidată de sex feminin înscrisă în cursa pentru Primăria Capitalei. Aceasta a ocupat funcția de primar al Bucureștiului între 2016 și 2020. În timpul mandatului său, a înregistrat succese semnificative în domenii precum infrastructura, atragerea fondurilor europene, cultura și sportul, precum și modernizarea transportului public și a sistemului de termoficare.